Íslenskur læknanemi - Hlaut viðurkenningu á norrænu lungnalæknaþingi Læknaneminn Ólöf Birna Margrétardóttir hlaut verðlaun á þingi norrænna lungnalækna í Uppsala í Svíþjóð dagana 26. - 28. apríl fyrir veggspjald er hún gerði um langvinna lungnateppu og CRP en hún vann verkefnið undir stjórn lungnalæknanna Þórarins Gíslasonar og Gunnars Guðmundssonar , Bryndísar Benediktsdóttur heimilislæknis og Ísleifs Ólafssonar , yfirlæknis rannsóknarstofu LSH.Sambýlismaður Ólafar , Sigurður James Þorleifsson , sem einnig er læknanemi , var höfundar annars veggspjalds er sýnt var á þinginu og er unnið upp úr sömu rannsókn . „ Hann hefði nú alveg eins getað unnið verðlaunin , “ segir Ólöf og vill að það komi skýrt fram að þau hafi unnið saman að rannsóknarverkefninu og eigi jafnan þátt í niðurstöðunum . Ólöf og Sigurður James voru að ljúka 4. ári í læknisfræði í vor en þetta var 3. árs rannsóknarverkefnið þeirra . Benda má á að í síðasta tölublaði Læknablaðsins voru birtar niðurstöður rannsóknar þeirra Þórarins , Bryndísar og Gunnars en Ólöf og Sigurður voru starfsmenn við rannsóknina og fengu að sögn Ólafar að nota gögn úr rannsókninni til að vinna veggspjöldin . „ Við byrjuðum að vinna við þessa rannsókn þegar við vorum á 2. ári og þetta hefur verið ótrúlega góður og lærdómsríkur skóli og frábært að vinna undir leiðsögn þeirra Þórarins og Bryndísar . Þau hvöttu okkur áfram og leyfðu okkur síðan að kynna niðurstöðurnar á heimilislæknaþingi í nóvember í fyrra og síðan vorum við með fyrirlestur á þingi um líf - og heilbrigðisvísindi í janúar og loks veggspjöldin tvö í Uppsala í apríl . Við Siggi gerðum einnig saman veggspjald sem sýnt var í þingi amerískra lungnalækna í San Francisco í maí en þá gátum við ekki farið því við vorum á kafi í prófum . ” Ólöf segir að það hafi sannarlega verið gaman að hljóta verðlaunin á þinginu í Uppsala . „ Þetta var alveg óvænt en þarna voru sýnd 27 veggspjöld og þrjú þeirra voru valin til viðurkenningar . Dómnefndin var skipuð þremur læknum frá Norðurlöndunum en við vissum ekki að stæði til að veita verðlaun fyrr en við komum á staðinn . ” Vinna Ólafar og Sigurðar við rannsóknina við langvinnri lungnateppu fólst í að taka blóðprufur , taka blásturspróf og leggja spurningalista fyrir þátttakendur . „ Okkur stóð til boða að nota blóðprufurnar og blástursprófin við rannsóknarverkefni okkar og unnum það undir handleiðslu Þórarins og Bryndísar . Rannsóknarverkefni okkar sérstaklega var að mæla CRP og Interleukin - 6 , frumuboðefni í blóðsermi , sem við fengum mælt fyrir okkur úr þeim prufum sem teknar höfðu verið vegna lungna-teppurannsóknarinnar . Við lásum síðan heilmikið af greinum og öllu efni sem við komumst yfir til að vinna verkefnið og skila því á 3. ári . ” Sigurður segir að þau stefni að því að skrifa grein í sumar byggðaá niðurstöðunum og fá hana birta í góðu alþjóðlegu tímariti . „ Gögnin sem liggja fyrir eftir rannsóknina eru gríðarlega umfangsmikil og hægt að vinna heilmikið úr þeim ennþá , ” segir Ólöf Birna að lokum .